Návrh na zabezpečenie prezentácie medzinárodnej výstavy 
Stred Európy okolo roku 1000 v Slovenskej republike

	Medzinárodná výstava Stred Európy okolo roku 1000 (Europas Mitte um 1000) je koncipovaná ako nemecko-poľsko-slovensko-česko-maďarský výstavný projekt s vysoko prestížnym dosahom. Práve pred 1000 rokmi sa rozvíjal proces formovania krajín a národov strednej Európy, ktoré sa v súčasnosti usilujú zjednotiť na základe princípov novej európskej civilizácie.  Možno povedať,  že popri reflexii historických súvislostí je výstava ideovo zameraná na európske integračné snaženia. Aj preto je projekt podporený Európskou úniou  prostredníctvom nemeckého generálneho sekretariátu výstavy a aj preto je prezentovaný ako 27. výstava Rady Európy. 

	Slovenská republika oficiálne vstúpila do realizácie projektu formou participácie na obsahovej príprave a prezentácii historických artefaktov neskôr ako ostatné krajiny. Stalo sa tak po prijatí uznesenia vlády č. 705 k návrhu účasti Slovenskej republiky na medzinárodnej výstave Stred Európy okolo roku 1000 z 18. 8. 1999, čím sme potvrdili historický i súčasný kredit rovnocenného partnera okolitých stredoeurópskych štátov. Jedným z výsledkov následných rokovaní bol aj fakt, že sa predĺžilo účinkovanie sekretariátu výstavy v nemeckom Mannheime v súvislosti s úvahami o repríze výstavy v Bratislave v 2. polovici roku 2002. 

Doteraz mala výstava premiéru v Budapešti v auguste 2000, pokračovala reprízou v Berlíne, v súčasnosti je inštalovaná v Mannheime a ďalšia repríza je plánovaná od marca do júna 2002 v priestoroch Pražského hradu.  Plánované prijatie výstavy v Krakove sa zatiaľ z finančných dôvodov a pre problémy v súvislosti s poskytnutím záruk na úrovni poľskej vlády odložilo, ale malo by sa realizovať  na záver projektu.  Vernisáže  poctili svojou návštevou vysokí štátni i cirkevní predstavitelia, ktorí už v čase prípravy deklarovali svoju podporu projektu. Možno spomenúť prezidentov krajín, ministrov zahraničných vecí, ako aj  ministrov kultúry krajín Visegrádskej štvorky a Nemeckej spolkovej republiky. 

	Na príprave výstavy sa za slovenskú stranu podieľalo predovšetkým Slovenské národné múzeum v Bratislave (ďalej len “SNM”), ktoré pri tom spolupracovalo s Archeologickým ústavom Slovenskej akadémie vied.  Finančné zabezpečenie doterajších potrieb bolo saturované z prostriedkov štátneho rozpočtu na tento účel vyčlenených v objemoch príslušných rozpočtových kapitol na základe predmetného uznesenia.  

Slovenská akadémia vied, ktorej zamestnanci gestorovali prípravu edičných výstupov k výstave, t. j. katalógu a zborníka štúdií, účelovo vyčlenila vo svojom rozpočte v roku 2000 a 2001 400 tis. Sk. 
	Slovenské národné múzeum malo v roku 2000 účelovo vyčlenených 1 700 tis.  Sk, pričom v danom roku vyčerpalo 766 tis. Sk. Na 934 tis. Sk udelilo Ministerstvo financií  SR výnimku z časového použitia rozpočtových prostriedkov do 30. 6. 2001. S príspevkom 1 700 tis. Sk na  rok 2001 môže teda SNM spolu použiť v roku 2001 sumu 2 634 tis. Sk.  
	Uvedené finančné prostriedky použilo SNM na úhradu nákladov spojených jednak s organizačnou prípravou samej výstavy – hradené boli sčasti režijné náklady, cestovné a pobytové náklady a ATA karnety potrebné na dočasný vývoz exponátov, ako aj s prípravou priestorov na Bratislavskom hrade, v ktorých by sa mala uskutočniť repríza výstavy. V roku 2001 uzatvorilo SNM zmluvu s Kanceláriou Národnej rady Slovenskej republiky, správcom Bratislavského hradu, o poskytnutí nebytových priestorov na II. poschodí hradného paláca. Uvedené priestory užívalo SNM do toho času len ako depozitárne priestory, preto bolo nevyhnutné pristúpiť:
-	k oprave existujúcej  elektroinštalácie v zmysle požiadaviek nemeckej strany s ohľadom  na jej výkon a v súvislosti s počtom osvetľovaných a klimatizovaných vitrín,
-	k výmene starých nefunkčných svietidiel za nové,
-	k oprave omietok a k vymaľovaniu celého priestoru,
-	k obstaraniu podlahovej krytiny – kobercov.
Ďalej bolo v súvislosti s prípravou výstavy potrebné:
-	zakúpiť materiál nevyhnutný na reštaurovanie a konzervovaniu zbierkových predmetov, ktoré budú vystavené na výstave,
-	vyhotoviť kópie zamerania skutkového stavu II. poschodia Bratislavského hradu  s vyznačením existujúcich elektrických rozvodov a ostatných skutočností, čo  požadovala nemecká strana ako podklad na prípravu riešenia výstavy,  na elektroinštaláciu, osvetlenie, vzduchotechniku, ako aj rozmiestnenie vitrín  s exponátmi.    
V súčasnosti SNM  pristúpilo k 2. etape  opravy a údržby  priestorov na II. poschodí. 

Na rok 2002, keď by sa mala výstava od 7. 7. do 29. 9. konať na Bratislavskom hrade, má SNM podľa schválených východísk štátneho rozpočtu predbežne k dispozícii na program Výstava Stred Európy okolo roku 1000 sumu 4 400 mil. Sk bežných prostriedkov a 2 500 tis. Sk kapitálových prostriedkov.  V čase prípravy východísk štátneho rozpočtu nebola známa finančná náročnosť reinštalácie výstavy, schválený limit preto vychádzal z objemov, ktoré boli schválené pôvodným uznesením vlády Slovenskej republiky. 

V júni 2001 navštívili Bratislavu realizátori výstavy v Mannheime Dr. Pauli a  Ing. Jansen, ktorí priniesli so sebou  definitívne rozpočty repríz výstavy v Berlíne a v Mannheime.  Analýza týchto materiálov jednoznačne preukazuje, že vyčlenený objem na zabezpečenie reprízy výstavy v Bratislave nepostačuje.  Zníženie nákladov rokovaním s dodávateľmi tovarov a služieb zatiaľ nebolo možné dosiahnuť, pretože väčšina prác je zmluvne zabezpečená prostredníctvom generálneho sekretariátu výstavy a na základe týchto dohôd nie je prípustné meniť podmienky a  využiť napr. služby domácich dodávateľov, ktoré by boli lacnejšie. Slovenská republika bude naďalej iniciovať rokovania v tejto otázke.  Rovnako nie je možné znížiť štandard stanovených kritérií, ktoré si vyžadujú úpravu a zabezpečenie objektov tak z hľadiska materiálneho vybavenia, ako i z hľadiska ľudských zdrojov.  

Najväčšou položkou v rozpočte je položka na poistenie výstavných artefaktov.  Túto položku by bolo možné znížiť len poskytnutím vládnej záruky za dovezené predmety kultúrnej hodnoty, avšak väčšina vlastníkov predmetov zapožičaných na výstavu i v takom prípade požaduje komerčné poistenie.  Podľa vyjadrenia Ministerstva financií Slovenskej republiky zákon č. 303/1995 Z. z. o štátnom rozpočte v znení neskorších predpisov a nariadenie vlády č. 91/1996 Z. z. o štátnych zárukách neumožňujú   poskytnúť štátnu záruku na tento účel, aj keď ustanovenie § 6 ods. 7 zákona č. 115/1998 Z. z. o múzeách a galériách a o ochrane predmetov múzejnej a galerijnej hodnoty v znení zákona č. 387/2001 Z. z. ustanovuje, že “na zabezpečenie ochrany zbierkových predmetov štát poskytuje záruky podľa medzinárodných dohovorov a zvyklostí pri dovoze a vývoze zbierkových predmetov s cieľom vystaviť ich a sprístupniť verejnosti”. 

Rozpočet na reprízu výstavy Stred Európy okolo roku 1000 v Bratislave

A. Vlastné náklady na realizáciu výstavy		14 440 000,- Sk

v tom: 
bežný transfer:
50 – spotreba materiálu
-	spotreba kancelárskeho a všeobecného materiálu
-	spotreba PHM
-	spotreba jednotlivých energií (ide nielen o náklady na prevádzku sekretariátu ale aj náklady súvisiace s výpožičkou priestorov na II. poschodí Bratislavského hradu)
-	spotreba všeobecného materiálu súvisiaceho s reštaurovaním výstavných exponátov
-	náklady súvisiace s nákupom podlahovej krytiny (koberce)
2 600 000,- Sk
51 – služby 
-	výkony spojov (fax, pošta, telekomunikácie) súvisiacich s fungovaním sekretariátu výstavy
-	 náklady spojené s propagáciou výstavy ( propagačná a informačná kampaň)  
-	cestovné náklady
-	náklady súvisiace s ubytovaním technického personálu zo zahraničia
-	náklady na ubytovanie zahraničných hostí
-	reprezentačné náklady
-	náklady súvisiace s ostatnými inými prácami a službami (reštaurovanie, konzervovanie výstavných exponátov atď.)
-	náklady súvisiace s dokončením úpravy priestorov  
6 800 000.- Sk
52 – osobné náklady
-	náklady súvisiace s fungovaním sekretariátu
-	náklady súvisiace s personálnym zabezpečením výstavy počas jej trvania – dozorcovia, kustódi atď. 
-	ostatné osobné náklady (OON )
2 500 000,- Sk
kapitálové výdavky:
-	náklady spojené so zabezpečením monitorovacieho systému
-	náklady spojené so zakúpením výpočtovej techniky
								2 500 000.- Sk
 
B. Náklady na transport výstavných exponátov		15 600 000,- Sk

C. Náklady na poistenie výstavných 
     exponátov				  			38 740 000,- Sk

D. Náklady na vydanie spoločných 
     česko-slovenských publikácií				   2 000 000.- Sk

Spolu								70 780 000,- Sk

Prostriedky plánované v kapitole				  6 900 000.- Sk
MK SR na rok 2002

Doteraz nezaistené 
finančné prostriedky					63 880 000,- Sk

	Výstava  je 27. umelecko-historickou výstavou organizovanou pod záštitou Rady Európy. Slovenská republika  sa zatiaľ nezúčastnila na žiadnom z predchádzajúcich projektov tejto série výstav  a z nedostatku finančných prostriedkov sa zvyčajne  iba v obmedzenej miere zúčastňuje iných medzinárodných projektov. Občania Slovenskej republiky by mali mať rovnako možnosť vidieť výsledky našej odbornej účasti na výstave a historickej účasti na formovaní strednej Európy.
	Objem finančných prostriedkov, ktoré je potrebné vynaložiť nad rámec doteraz schválených východísk štátneho rozpočtu na rok 2002 pre rezort kultúry z rezervy vlády v kapitole Všeobecná pokladničná správa, je relatívne vysoký. Aktivity z oblasti kultúrnej prezentácie je však treba považovať z hľadiska integračných snáh Slovenskej republiky za rovnako prioritné ako medzinárodné  projekty týkajúce sa iných oblastí. 
V porovnaní s ostatnými transformujúcimi sa krajinami, a to i tými, ktoré sú hodnotené ako hospodársky slabšie než Slovenská republika, sa výrazne podceňuje  pozitívny dosah kultúry na spoločnosť. Túto skutočnosť si všeobecne, a zvlášť pri výstave Stred Európy okolo roku 1000, uvedomili partneri v Českej republike, Maďarsku i Poľsku. Doterajšie skúsenosti jednoznačne potvrdzujú, že medzinárodný kontext a aktívna spolupráca s partnermi v zahraničí by nemali byť zo strany nášho štátu zanedbávané.